બળાત્કારની આ ઘટનાના વિરોધમાં બોલીવૂડ જગત પણ સામેલ થયું છે. એ વાત સારી જ છે, પરંતુ એ જગતે પણ થોડુંક ઊંડું મંથન કરવાની જરૂર છે ! સૌ કોઈ જાણે છે કે આજે કમભાગ્યે, ફિલ્મ જગતનાં હીરો-હીરોઈન જ જુવાન પેઢીનો આદર્શ બની ગયાં છે. સિનેતારીકાઓનાં વસ્ત્રોની ડિઝાઈન બીજા જ દિવસે આમ દરજીઓ પાસે પહોંચી જાય છે અને ત્રીજા દિવસે તો ખુલ્લેઆમ સડક પર ફરતી સ્ત્રીઓમાં ! સાવ ઉઘાડી, સોના જેવી સ્પષ્ટ વાત છે કે આવો પહેરવેશ એ પોતે જ એક પ્રકારનું નિમંત્રણ છે ! આવું કહેવાય છે ત્યારે બે-પાંચ વર્ષની બાળા કે પંચોતેર-એંસીની વૃદ્ધા પર થતા બળાત્કારની વાત આવે છે, આંધળી અને બહેરી થયેલી ઈન્દ્રિયો ઠામ-ઠેકાણું જોવા જેટલી જાગૃત જ નથી હોતી. આવા સંજોગોમાં, સમાજમાં બહેકાવનાર પ્રવૃત્તિઓને અંકુશમાં રાખવાનો પ્રયત્ન થવાને બદલે આજે ઉઘાડેચોક અશ્લીલતા નાચ નાચી રહી છે. ‘ડર્ટી પિક્ચર’માં નારીજાતિનાં લાચારી અને દુર્દશાનું ચિત્રણ પુરસ્કૃત કરવા જેવું લાગ્યું કે વિદ્યા બાલનનું ઉઘાડાપણું, એ મારે મન પ્રશ્ન છે ! આજે સિનેતારીકાઓ આઈટમ ગર્લ બનવા ઉત્સુક બની રહી છે. આ શું સૂચવે છે ?